Title: กฎกระทรวงกำหนดหลักเกณฑ์และวิธีการในการขอรับใบแทนหนังสือสำคัญแสดงการจดทะเบียนพันธุ์พืชใหม่ พ.ศ. 2550

กฎกระทรวง

กฎกระทรวง
กำหนดหลักเกณฑ์และวิธีการในการขอรับใบแทน
หนังสือสำคัญแสดงการจดทะเบียนพันธุ์พืชใหม่
พ.ศ. ๒๕๕๐[๑]

อาศัยอำนาจตามความในมาตรา
๔ และมาตรา ๔๒ แห่งพระราชบัญญัติคุ้มครองพันธุ์พืช พ.ศ. ๒๕๔๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ข้อ ๑ 
ในกฎกระทรวงนี้
ผู้ทรงสิทธิ หมายความว่า ผู้ทรงสิทธิในพันธุ์พืชใหม่
หนังสือสำคัญ หมายความว่า
หนังสือสำคัญแสดงการจดทะเบียนพันธุ์พืชใหม่

ข้อ ๒ 
ในกรณีที่หนังสือสำคัญชำรุดหรือสูญหาย
ให้ผู้ทรงสิทธิยื่นคำขอรับใบแทนหนังสือสำคัญตามแบบที่อธิบดีกำหนด
ต่อพนักงานเจ้าหน้าที่ ณ กรมวิชาการเกษตร กระทรวงเกษตรและสหกรณ์
ในกรณีที่หนังสือสำคัญชำรุด
ให้ผู้ทรงสิทธิยื่นคำขอพร้อมแนบหนังสือสำคัญที่ชำรุดนั้นมาพร้อมคำขอ
ในกรณีที่หนังสือสำคัญสูญหาย
ให้ผู้ทรงสิทธิยื่นคำขอพร้อมแนบใบรับแจ้งความหนังสือสำคัญสูญหายของสถานีตำรวจแห่งท้องที่ที่หนังสือสำคัญนั้นสูญหายมาพร้อมคำขอ

ข้อ ๓  ในการพิจารณาคำขอรับใบแทนหนังสือสำคัญ
พนักงานเจ้าหน้าที่จะเรียกให้ผู้ยื่นคำขอมาให้ถ้อยคำ
หรือให้ส่งเอกสารหรือหลักฐานเพิ่มเติมภายในระยะเวลาที่กำหนดก็ได้
เมื่อพนักงานเจ้าหน้าที่พิจารณาคำขอรับใบแทนหนังสือสำคัญและหลักฐานต่าง
ๆ แล้ว ให้เสนอรายงานการตรวจสอบคำขอต่ออธิบดี

ข้อ ๔ 
เมื่ออธิบดีพิจารณารายงานการตรวจสอบแล้วเห็นว่าคำขอรับใบแทนหนังสือสำคัญมีข้อความถูกต้องและมีหลักฐานต่าง
ๆ ครบถ้วนแล้ว ให้มีคำสั่งออกใบแทนหนังสือสำคัญให้แก่ผู้ยื่นคำขอ

ข้อ ๕ 
ใบแทนหนังสือสำคัญให้เป็นไปตามแบบหนังสือสำคัญโดยมีคำว่า ใบแทน พิมพ์ด้วยหมึกสีแดงกำกับไว้ด้านหน้าเหนือตราครุฑ และให้ลงวัน เดือน ปี
ที่ออกใบแทนดังกล่าว พร้อมด้วยลายมือชื่ออธิบดีกำกับไว้ด้วย

ให้ไว้ ณ วันที่ ๒๓
มกราคม พ.ศ. ๒๕๕๐
ธีระ  สูตะบุตร
รัฐมนตรีว่าการกระทรวงเกษตรและสหกรณ์

หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากมาตรา ๔๒
แห่งพระราชบัญญัติคุ้มครองพันธุ์พืช พ.ศ. ๒๕๔๒
บัญญัติให้ออกกฎกระทรวงกำหนดหลักเกณฑ์และวิธีการในการขอรับใบแทนหนังสือสำคัญแสดงการจดทะเบียนพันธุ์พืชใหม่
 จึงจำเป็นต้องออกกฎกระทรวงนี้

วิชชุตา/ผู้จัดทำ
๔ สิงหาคม ๒๕๕๔

[๑] ราชกิจจานุเบกษา
เล่ม ๑๒๔/ตอนที่ ๖๖ ก/หน้า ๙/๑๑ ตุลาคม ๒๕๕๐